钦定古今图书集成/明伦汇编/闺媛典/第113卷 > 皇清十九 > 邵旦妻陈睿娘
## 钦定古今图书集成/明伦汇编/闺媛典/第113卷 > 皇清十九 > 邵旦妻陈睿娘

按《长泰县志》：“陈睿娘，邑东士人陈演震女，邵旦妻。性淑而果毅，年未笄，即代母操井臼，迨归邵窭甚，氏历艰难，无愠色，勤纺绩以佐不给。无何，旦病，三载不起，黾勉求医药，调饮膳，吁天愿以身代。逾时，病益笃，因与约共死。旦慰之曰：‘老母在堂，二孤殊幼，弟又为僧，谁可恃者？毋宁为我养母抚孤，不犹愈从我乎’？睿娘” 曰：“母有僧叔在，毋虑。妾意已决，二孤非所计也。” 康熙壬子八月，夫亡，睿娘号恸，绝而复苏，罄鬻所有服具以殓。哭泣不绝声，水浆不入口。姑知其意，谨防之。越七日，姑防偶疏，遂投井死。姑急呼邻援之，气已绝矣。